সিএবি প্রেসিডেন্ট হিসাবে দায়িত্ব নেওয়ার ৮৪দিন পর প্রথম সাংবাদিক বৈঠক করলেন সৌরভ গঙ্গোপাধ্যায়। এবং, শুক্রবার সন্ধ্যার সেই সাংবাদিক বৈঠকে তাঁকে ব্যাট ধরতে হল সিএবি প্রশাসনে তাঁর সতীর্থদের বিরুদ্ধেই। যার জেরে প্রথমবার প্রকাশ্যে এসে পড়ল সিএবি-র অন্তর্কলহের ছবি।
সচিব হিসাবে সৌরভ সিএবি-তে যোগ দেওয়ার সময় থেকেই বঙ্গ ক্রিকেট প্রশাসনে বিভাজনের ছবিটা কারও অজানা নয়। যে বিভাজন আরও প্রকট হয়ে পড়ে জগমোহন ডালমিয়ার প্রয়াণের পর সিএবি প্রেসিডেন্ট পদে সৌরভ এবং যুগ্ম-সচিব পদে ডালমিয়া-পুত্র অভিষেক আসায়। ওয়াকিবহালমহলের সকলেই জানেন যে, সিএবি-তে সৌরভ-অভিষেক এক মেরুতে থাকলে যুগ্ম-সচিব সুবীর গঙ্গোপাধ্যায় এবং কোষাধ্যক্ষ বিশ্বরূপ দে অন্য মেরুতে।
সম্প্রতি ইডেন গার্ডেন্সের বাণিজ্যিকিকরণ থেকে শুরু করে লক্ষ্মীরতন শুক্লর বাংলা দল থেকে সরে দাঁড়ানো— বিভিন্ন বিষয়ে যেভাবে তাঁর সমালোচনা করা হচ্ছিল, শুক্রবার তা নিয়ে প্রথম সরাসরি মুখ খুললেন সৌরভ। বললেন, ‘‘অনেক কথাই শুনছি। আমার বিভিন্ন মন্তব্যের বিরোধিতা করে কথা বলা চলছে। লক্ষ্মীরতন শুক্লকে নিয়ে কথা শুনেছি। এমনকী, ইডেনের স্কোরবোর্ডের স্পনসর নিয়েও কথা বলা হচ্ছে। অদ্ভুত ব্যাপার।’’
সৌরভ আরও বলেন, ‘‘স্কোরবোর্ডের বরাত ইতিমধ্যেই দেওয়া হয়ে গিয়েছে। ১৫ ফেব্রুয়ারি নতুন স্কোরবোর্ড বসছে। রিলায়্যান্স, যারা স্কোরবোর্ড স্পনসর করছে, আমাদের আড়াই কোটি টাকা দেবে। তাদের সঙ্গে আলোচনায় ঠিক হয়েছে, আইসিসি ইভেন্ট বা আইপিএলের সময় যে কোনও সংস্থার লোগো স্কোরবোর্ডে লাগানো যেতে পারে। শুধু আন্তর্জাতিক ম্যাচের ক্ষেত্রে কোনও সমস্যা না হলে ওই সংস্থার লোগো দেখা যাবে।’’
প্রেসিডেন্ট হিসাবে তাঁর প্রত্যেক সিদ্ধান্ত নিয়ে যেভাবে প্রশ্ন তোলা হচ্ছে সিএবি-র একাংশ থেকে, তাতে প্রবল ক্ষুব্ধ সৌরভ। শুক্রবার সাংবাদিকদের তিনি বলেন, ‘‘কোনও সতীর্থের নিন্দা করব, সেটা আমার চরিত্র নয়। অন্য কোনও সংস্থায় এটা দেখিওনি।’’ সঙ্গে যোগ করেন, ‘‘ইডেন থেকে ২০১১ বিশ্বকাপের ম্যাচ সরে যাওয়া রুখতে সিএবি প্রেসিডেন্টকে প্রধানমন্ত্রীর কাছে নিয়ে গিয়েছিলাম।’’ স্পনসর আনা নিয়ে বিতর্কে সৌরভের পাল্টা প্রশ্ন, ‘‘গত পনেরো বছরে ক’টা স্পনসর এসেছে সিএবি-তে?’’
প্রেসিডেন্টের বিস্ফোরক সাংবাদিক সম্মেলনের পরই তোলপাড় শুরু হয়ে যায় বঙ্গ ক্রিকেটমহলে। সুবীর গঙ্গোপাধ্যায়ের কাছে সৌরভের মন্তব্য নিয়ে প্রতিক্রিয়া চাওয়া হলে বলেছেন, ‘‘জানি না ও কাকে উদ্দেশ্য করে এগুলো বলেছে। তবে যদি আমাকে উদ্দেশ্য করে বলে, আমার কাছে জবাব তৈরি আছে।’’ বিশ্বরূপ দে বলছেন, ‘‘২০১১ বিশ্বকাপের ম্যাচ করার জন্য প্রধানমন্ত্রীর কাছে যেতে হয়েছিল শুনলাম। আমি বুঝতে পারছি না, আইসিসি ইভেন্ট আয়োজনের সঙ্গে প্রধানমন্ত্রীর কী সম্পর্ক। এবার তো শুনতে হবে টি-টোয়েন্টি বিশ্বকাপের ফাইনাল ইডেনে পাওয়ার জন্যও প্রধানমন্ত্রীর অবদান রয়েছে।’’ কিন্তু প্রেসিডেন্ট যে বলছেন, অন্য কোনও সংস্থায় সতীর্থদের মধ্যে এরকম কাদা ছোঁড়াছুঁড়ি হয় না? বিশ্বরূপের জবাব, ‘‘সংবাদমাধ্যম থেকেই জানতে পারি দিল্লি ক্রিকেট সংস্থায় সমস্যা রয়েছে। কর্নাটক ক্রিকেট সংস্থা থেকে অনিল কুম্বলেদের সরে যেতে হয়েছে। সিএবি-র দিকে আঙুল তোলাটা মনে হয় ঠিক নয়।’’
বঙ্গ ক্রিকেট প্রশাসনে গোলাগুলি যে এখনই থামার নয়, তার ইঙ্গিত হয়তো পাওয়া গেল শুক্রবার সন্ধ্যাতেই।